Vrou ontbied hulp op Facebook ná tuinvurk-aanvalŉ Vrou het op Facebook om hulp gesmeek nadat sy by haar huis in Vereeniging erg met ŉ tuinvurk aangerand is en haar aanvaller onder meer haar selfoon gesteel het. ‘n Skermskoot van die vrou se Facebook-inskrywing. Die foto is digitaal gemanipuleer om die vrou se identiteit te beskerm. Sy was Donderdagmiddag alleen by die huis toe ŉ man haar tussen 13:00 en 14:00 oorval en aangerand het. Sy is geskop en met die vurk aangerand en het steekwonde aan haar kop, nek, bolyf, arms en hande opgedoen. Die aanvaller het met haar selfoon en juweliersware van die toneel gevlug. Die vrou se rekenaar is gelukkig nie gebuit nie, en sy het dit gebruik om op Facebook hulp te ontbied. Sy is ŉ aktiewe lid van ŉ misdaadbewusmakingsgroep op Facebook, en kort ná haar noodkreet het iemand haar man en die polisie ontbied, waarna sy na ŉ hospitaal gehaas is vir verdere behandeling. Haar man het Maandag aan Maroela Media gesê dit gaan onder omstandighede goed met haar. “Sy is in die intensiewesorgeenheid en het baie seer gekry, maar is stabiel,” het hy gesê. Hy het verkies om anoniem te bly uit vrees vir hul veiligheid. Hy het almal bedank wat spoedig reageer het ná die aanval op sy vrou. “Facebook het haar lewe gered,” het hy gesê. Konst. Maria Mazibuko, polisiewoordvoerder, het die voorval aan Maroela Media bevestig. “Na wat verneem word, was net een verdagte by die aanval betrokke,” het sy gesê. Die polisie ondersoek ŉ saak van roof en aanranding met die doel om ernstig te beseer. Niemand is nog in verband met die voorval in hegtenis geneem nie.